მარო მდივანი

მარო დავითის ასული მდივანი (ნამდვილი სახელი და გვარი მარიამ მდივნიშვილი; დ. 7 მარტი, 1885, ზესტაფონი — გ. 14 იანვარი, 1952, თბილისი) — ქართველი მსახიობი.

 ბიოგრაფია 
მარო მდივანი დაიბადა ზესტაფონში ხელოსნის ოჯახში. პირველდაწყებითი განათლება ზესტაფონის ორკლასიან სასწავლებელში მიიღო, შემდეგ მშობლებმა ქუთაისის ქალთა გიმნაზიაში მიაბარეს, რომელიც არ დაუმთავრებია.

მარიამი პირველად სცენაზე ზესტაფონში გამოვიდა, როცა მონაწილეობა მიიღო ქუთაისის დასის მიერ გამართულ წარმოდგენაში. მაროს თამაშით მოხიბლულმა ქუთაისის თეატრის ხელმძღვანელმა ლადო ალექსი-მესხიშვილმა დამწყები მსახიობი თავისთან მიიწვია. მარომ 1899-1900 წლების სეზონში ითამაშა ფაიხოში (დავით ერისთვის "სამშობლო") და ლუიზა (დენერისა და კორმანის "ორი ობოლი"). 

1900 წლეს, სეზონის დახურვის შემდეგ, მარო თბილისში ჩამოვიდა. ამ წელს ვალერიან გუნიას ხელმძღვანელობით გაიმართა ახალგაზრდა მსახიობთა გამოსაცდელი წარმოდგენა. სულ 18 მონაწილე იყო, მათ შორის მარო მდივანიც. მან შეასრულა ტურფას როლი აკაკის „პატარა კახიდან“, გაიმარჯვა და ჩაირიცხა თბილისის დასში. იმავე წელს ითამაშა ლიზა ალექსანდრე გრიბოედოვის "ვაი ჭკუისაგან". მალე წამყვანი მსახიობი გახდა.

მარიამს დიდი წვლილი მიუძღვის ბათუმის თეატრის განვითარებაში. მსახიობი აქ 1916-1933 წლებში მუშაობდა. ასრულებდა მთავარ როლებს. 1924 წელს აჭარის სახკომსაბჭოს მონაწილეობით ბათუმის თეატრში მაროს სცენაზე მოღვაწეობის 25 წლის იუბილე გადაუხადეს. აჭარის ასსრ მთავრობის დადგენილებით მას მიენიჭა აჭარის ავტონომიური რესპუბლიკის სახალხო არტისტის წოდება.

მარო მდივანი 1933 წელს თბილისს დაუბრუნდა და დაიწყო მუშაობა სანკულტურის თეატრში, სადაც დარჩა 1949 წლამდე. ამ წელს თეატრმა აღნიშნა მაროს სასცენო მოღვაწეობის 50 წელი და ამის შემდეგ მსახიობმა მუშაობას თავი დაანება.

1950 წელს ქართული თეატრის განახლების 100 წლის იუბილესთან დაკავშირებით მარო მდივანს მიენიჭა საქართველოს სსრ დამსახურებული არტისტის წოდება.

1915 წლიდან მარო მდივანი გახლდათ „ქართველთა შორის წერა-კითხვის გამავრცელებელი საზოგადოების“ ოზურგეთის განყოფილების ნამდვილი წევრი. 

მაროს მეუღლე გახლდათ ცნობილი არტისტი ვასო ურუშაძე.

მარიამ მდივნიშვილი გარდაიცვალა 1952 წელს.

 შესრულებული როლები 
მის მიერ განსახიერებული როლებიდან აღსანიშნავია: ქრისტინე (პ. ირეთელის და ე. ნინოშვილის "ქრისტინე"), რუქაია (ალ. სუმბათაშვილის "ღალატი"), ქეთევანი (დ. ერისთავის "სამშობლო"), მარინე (ვ. გუნიას "და-ძმა"), კატიუშა მასლოვა (ლევ ტოლსტოის „აღდგომა"), ტატიანა (ბ. ლავრენიოვის "რღვევა"), დეზდემონა, ოფელია, კორდელია (შექსპირის "ოტელო", "ჰამლეტი", "მეფე ლირი"), მარია ტარასოვნა (ა. კორნეიჩუკის "პლატონ კრეჩეტი"), ელიკო (ნ. შიუკაშვილის "მეგობრობა"), ნინო (ვ. ყიფიანის "სამეგრელოს მთავარი ლევანი"), ამალია (ფ. შილერის "ყაჩაღები"), ნუცა (ტრ. რამიშვილის "სტუმარ-მასპინძლობა"), კლოდინე (პ. დე კურსელის "ორი ჯიბგირი"), მერცია (რ. ბარეტის "ახალი მოძღვრება"), ოლოლი (ლ. ანდრეევის "დღენი ჩვენი ცხოვრებისა"), ლივია (პ. სენკევიჩის "ვიდრე ხვალ უფალო"), მარფა სერგეევნა (კ. სიმონოვის "ასეც იქნება"), ივდითი (კ. გუცკოვის "ურიელ აკოსტა"), ივდითი (ჯაკომეტის "ივდითი") და სხვა.

ლიტერატურა
მარო მდივანი : ნეკროლოგი // ლიტერატურა და ხელოვნება. - თბილისი, 1952. - N 3 (20 იანვარი), - გვ. 4.

რესურსები ინტერნეტში

მარიამ (მარო) დავითის ასული მდივანი
მდივანი (მდივნიშვილი) მარო დავითის ასული

კატეგორია:დაბადებული 7 მარტი
კატეგორია:დაბადებული 1885
კატეგორია:გარდაცვლილი 14 იანვარი
კატეგორია:გარდაცვლილი 1952
კატეგორია:ქართველი მსახიობები
კატეგორია:ქართველთა შორის წერა-კითხვის გამავრცელებელი საზოგადოების წევრები
კატეგორია:საქართველოს სსრ-ის დამსახურებული არტისტები
კატეგორია:აჭარის ასსრ-ის სახალხო არტისტები